তৃণমূলের প্রতিষ্ঠা দিবস ঘিরে মালদহে হুলস্থুল!

মালদহ: আজ ১ জানুয়ারি তৃণমূলের প্রতিষ্ঠা দিবস। আর তা ঘিরেই মালদায় হুলস্থুল! কম্বল বিলিকে কেন্দ্র করে মালদহের হরিশ্চন্দ্রপুরে ঘটে যায় বিপত্তি। সেখানে আজ তৃণমূলের প্রতিষ্ঠা দিবস উপলক্ষে অনুষ্ঠানের আয়োজন করা হয়। ঘোষণা করা হয় কম্বল বিলি করা হবে। আর সেই খবর চাওর হতেই অনেক সংখ্যক মানুষ অনুষ্ঠানে ঢুকে পড়েন। বহু মানুষের ভিড়ে ভেঙে পড়ে একটি দেওয়াল। ঘটনায় হুড়োহুড়ি পড়ে যায়। আর যার জেরে জখম হন ৭ জন।

উল্লেখ্য, অনুষ্ঠানটি কিছু সংখ্যক মানুষকে নিয়ে হবে বলে জানা যায়। কিন্তু কম্বল বিলির কথা প্রকাশ্যে আসতেই দ্বিগুন মানুষ সেখানে ঢুকে পড়েন। আর যার জেরে ঘটে এই বিপত্তি। জানা যাচ্ছে যে সাত জন ঘটনায় জখম হয়েছেন তাদের মধ্যে ৫ জন মহিলা। ইতিমধ্যেই, তাদের ঘটনাস্থল থেকে উদ্ধার করে ভর্তি করা হয়েছে হাসপাতালে।

আরও পড়ুন: জাল পাসপোর্টকাণ্ডে গ্রেফতার আরও ১

কুপন কেটে কম্বল বিলি অনুষ্ঠানের আয়োজন করা হয়। দেড় হাজার জনকে কম্বল দেওয়া হবে বলে স্থির করা হয়। কিন্তু কম্বল বিলির খবর প্রকাশ্যে আসতেই কুপন নেই এমন বহু মানুষ ঢুকে পড়েন কম্বল বিলি অনুষ্ঠানে। অনুষ্ঠানটি হচ্ছিল, তুলসীহাটা প্রাথমিক বিদ্যালয়ে।

ঘটনায় মালদহের তৃণমূল নেতৃত্ব জানান, প্রায় তিন হাজার মানুষ চলে আসেন কম্বল বিলি অনুষ্ঠানে। সকলেই হুড়োহুড়ি করে একসঙ্গে স্কুল প্রাঙ্গণে ঢুকতে গেলে তখনই বাঁধে বিপত্তি। ভেঙে পড়ে পাঁচিলের একাংশ। ঘটনায় ৭ জন গুরুত্বর আহত হয়েছে বলেই জানা যাচ্ছে। আর এই ঘটনাই মনে করিয়ে দিল ২০২২ সালে ডিসেম্বর মাসে আসানসোলে কম্বল বিতরণ কর্মসূচির ঘটনা। সেখানেও কম্বল বিতরণী অনুষ্ঠান ঘিরে পড়ে যায় হুড়োহুড়ি। ঘটনায় পদপিষ্ট হয়ে মৃত্যু হয়েছিল ৩ জনের। সেদিনের সেই কর্মসূচি আয়োজন করা হয়েছিল বিজেপির তরফ থেকে। আসানসোলে পুরসভার প্রাক্তন মেয়র জিতেন্দ্র তিওয়ারির স্ত্রী তথা বিজেপি কাউন্সিলর চৈতালী তিওয়ারি আয়োজিত ওই কম্বল বিতরণ কর্মসূচিতে হাজির ছিলেন বিরোধী দলনেতা শুভেন্দু অধিকারী। সেদিনকার সেই ঘটনাই ২০২৫ এর প্রথম দিন সবার স্মৃতিতে আবারও স্পষ্ট হয়ে উঠল।

দেখুন অন্য খবর